KOMISSION ASETUS (ETY) N:o 3164/89,

annettu 23 päivänä lokakuuta 1989,

hampunsiemeniä koskevien erityistoimenpiteiden soveltamista koskevista yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon hampunsiemeniä koskevista erityistoimenpiteistä 24 päivänä marraskuuta 1988 annetun neuvoston asetuksen (ETY) N:o 3698/88(1) ja erityisesti sen 2 artiklan 3 kohdan,

sekä katsoo, että

hampunsiementen tuen myöntämistä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1496/89(2) 2 artiklan mukaisesti jäsenvaltioiden on otettava käyttöön tarkastusjärjestelmä, jolla voidaan tarkistaa toisaalta alan, jonka hampunsiementuotannosta on tehty tukihakemus, ja alan, jolle siemenet on kylvetty ja jolta ne on korjattu, välinen vastaavuus ja toisaalta tuotteen päihdyttävien aineiden pitoisuudesta säädettyjen edellytysten noudattaminen; tässä tarkoituksessa on tarpeen, että jokaisen tuottajan on jätettävä tukihakemus, jossa on vähintään tämän tarkistuksen mahdollistava määrä tietoja; olisi säädettävä, että tämä tarkistus tehdään erityisesti pistokokein paikan päällä tehtävällä tarkastuksella, joka kohdistuu riittävän edustavaan lukumäärään tukihakemuksia; samassa tarkoituksessa olisi määriteltävä tiedot, jotka jäsenvaltioiden on ilmoitettava komissiolle,

on säädettävä erityisiä säännöksiä tapauksista, joissa tuottajat jättävät virheellisiä ilmoituksia,

järjestelmän soveltamisen yksinkertaistamiseksi olisi säädettävä, että jäsenvaltiot soveltavat järjestelmää, joka on samankaltainen kuin järjestelmä, joka otetaan käyttöön kuitupellavan ja hampun tukea koskevista yksityiskohtaisista säännöistä 28 päivänä huhtikuuta 1989 annetussa komission asetuksessa (ETY) N:o 1164/89(3),

olisi säädettävä yhdenmukaisia säännöksiä tuen maksamisesta,

oikeus hampun tukeen syntyy tuotettaessa hamppua; sen sijaan on hyvin vaikeaa vahvistaa tietyn erän tuotannon tarkka päivämäärä; kokemus on osoittanut, että lähes koko tuotanto on valmistunut viimeistään elokuun kuluessa; tämän vuoksi tukijärjestelmän yhdenmukaisen soveltamisen takaamiseksi olisi käytettävä kyseisen kuukauden lopussa voimassa olevaa muuntokurssia laskettaessa näiden tukien määrää kansallisena valuuttana, ja

tässä asetuksessa säädetyt toimenpiteet ovat rasvojen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1 Tässä asetuksessa `viitetuotoksella` tarkoitetaan hampunsiementen hehtaarikohtaista tuotosta, joka on vahvistettu määrätyn markkinointivuoden aikana yhdelle tai useammalle yhtenäiselle tuotantoalueelle.

2 Viitetuotoksen vahvistamisessa otetaan huomioon tuotokset, jotka edustavat jäsenvaltioiden tärkeimmillä tuotantoalueilla tekemien pistokokeiden osoittamaa yleistä suuntausta.

Tämä pistokoe tehdään tuottajille ja se kohdistuu hamppualojen edustavaan prosenttimäärään, jossa näiden alojen maantieteellinen jakauma on otettu huomioon.

3 Vuosittain sadonkorjuun jälkeen vahvistetaan neuvoston asetuksen N:o 136/66/ETY(4) 38 artiklassa säädettyä menettelyä noudattaen yksi tai useampi yhtenäinen tuotantoalue niin, että otetaan huomioon tuotanto-olosuhteisiin vaikuttaneet tekijät. Nämä alueet vahvistetaan erityisesti niiden alueiden perusteella, jotka edustavat korjattuja aloja.

2 artikla

1 Tuki myönnetään ainoastaan aloille:

a) jotka on kokonaan kylvetty ja korjattu;

b) joista on tehty:

kylvettyjä aloja koskeva ilmoitus asetuksen (ETY) N:o 1164/89 5 artiklan säännösten mukaisesti,

tukihakemus edellä tarkoitetun asetuksen 8 artiklan ja tämän asetuksen 3 artiklan säännösten mukaisesti;

c) jotka ovat neuvoston asetuksen (ETY) N:o 1308/70(5) 4 artiklassa tarkoitettuun tukeen oikeutettuja, sanotun kuitenkaan rajoittamatta tämän asetuksen 5 artiklan 2 kohdan säännösten soveltamista.

2 Kukin jäsenvaltio myöntää tuen ainoastaan alueellaan korjatuille hampunsiemenille.

3 Asetuksen (ETY) N:o 1164/89 7 artiklan sekä 8 artiklan 1 kohdan toisen alakohdan ja 4 kohdan säännöksiä sovelletaan hampunsiementen tukeen.

3 artikla

1 Edellä 2 artiklassa tarkoitetussa tukihakemuksessa on oltava vähintään seuraavat tiedot:

a) ala, jolta siemenet on korjattu;

b) jos ilmoituksen tekijä on puinut siemenet irti, korjattujen siementen määrä ja varastointipaikka tai, jos ne on myyty ja toimitettu, ostajan sukunimi, etunimet ja osoite sekä toimitetut määrät;

c) jos ilmoituksen tekijä ei ole puinut siemeniä irti, hampunvarsien varastointipaikka tai, jos ne on myyty ja toimitettu, ostajan sukunimi, etunimet ja osoite sekä toimitetut hampunvarsien määrät.

2 Jos tukihakemuksessa ei ole 1 kohdassa tarkoitettuja tietoja, ilmoituksen tekijän on ilmoitettava ne toimivaltaisille viranomaisille tukihakemuksen jättämiselle säädetyssä määräajassa.

4 artikla

Tukeen sovellettava muuntokurssi on kunkin markkinointivuoden alkua seuraavana 1 päivänä syyskuuta voimassa oleva edustava kurssi.

5 artikla

1 Asetuksen (ETY) N:o 1496/89 2 artiklassa säädettyä tarkastusta varten jäsenvaltioiden on tarkastettava pistokokein paikan päällä hampunsiementen korjuuseen liittyvien tavanomaisten toimien toteuttaminen. Tämä tarkastus kohdistuu vähintään viiteen prosenttiin tukihakemuksista ja siinä otetaan huomioon kyseisten alojen maantieteellinen jakauma. Sen tarkoituksena on erityisesti tarkistaa, että hamppu on nyhdetty tai katkaistu vasta, kun siemenet ovat muodostuneet täydellisesti.

Jos havaitaan merkittäviä poikkeamia, jotka koskevat vähintään kuutta prosenttia tehdyistä tarkastuksista, jäsenvaltioiden on ilmoitettava komissiolle välittömästi tämä tieto ja toteutetut toimenpiteet.

Jäsenvaltiot voivat vaatia tuottajilta kaikkia tarpeellisiksi katsomiaan asiakirjoja.

2 Jos 1 kohdassa säädetty tarkastus osoittaa, että ala, jolle tukea on haettu, on:

a) pienempi kuin tarkastuksessa todettu ala, otetaan huomioon todettu ala;

b) suurempi kuin tarkastuksessa todettu ala, sanotun kuitenkaan rajoittamatta kansallisessa oikeudellisessa sääntelyssä säädettyjen mahdollisten seuraamusten ja c alakohdassa tarkoitettujen säännösten soveltamista, huomioon otettava ala on todettu ala, josta on vähennetty alan, jolle tuki on haettu, ja todetun alan välinen erotus, ellei kyseinen jäsenvaltio pidä eroa oikeutettuna; tässä jälkimmäisessä tapauksessa otetaan huomioon todettu ala;

c) suurempi kuin tarkastuksessa todettu ala, ja jos kyseisen ilmoittajan ilmoituksissa tai hakemuksissa ilmoitettuja aloja on vähennetty saman markkinointivuoden tai edeltävän markkinointivuoden aikana asetuksen (ETY) N:o 1164/89 7 tai 8 artiklan tai tämän kohdan b alakohdan mukaisesti, ellei kyseinen jäsenvaltio pidä eroa oikeutettuna, tukihakemus hylätään.

Jäsenvaltioiden on annettava komissiolle tieto tämän artiklan soveltamiseksi toteutetuista toimenpiteistä.

6 artikla

Tuottajajäsenvaltioiden on maksettava tuki ennen markkinointivuoden loppua seuraavaa 31 päivää maaliskuuta.

7 artikla

1 Tuottajajäsenvaltioiden on ilmoitettava komissiolle ennen 15 päivää helmikuuta kunakin vuonna jätettyihin tukihakemuksiin merkityt korjatut alat ja siementen määrät sekä tulokset kustakin 1 artiklan 2 kohdassa tarkoitetusta pistokokeesta.

2 Tuottajajäsenvaltioiden on ilmoitettava komissiolle alat, joiden tuki on maksettu, viimeistään kuukautta, jonka aikana määrättyyn markkinointivuoteen liittyvä tuki on maksettu, seuraavan kuukauden lopussa.

8 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan markkinointivuodesta 1989/1990.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä lokakuuta 1989.

Komission puolesta

Ray MAC SHARRY

Komission jäsen

(1) EYVL N:o L 325, 29.11.1988, s. 2

(2) EYVL N:o L 148, 1.6.1989, s. 3

(3) EYVL N:o L 121, 29.4.1989, s. 4

(4) EYVL N:o 172, 30.9.1966, s. 3025/66

(5) EYVL N:o L 146, 4.7.1970, s. 1